**Seimo narių R. J. Dagio ir R. Baškienės pranešimas: parlamentarų nuomone, Konstitucijos 38 straipsnio pataisų svarstymą vilkina Vyriausybė ir Seimo Konstitucijos komisija**

2014 m. gegužės 8 d. pranešimas VIR

Šiandien įvykusioje spaudos konferencijoje parlamentinės grupės „Už šeimą“ pirmininkas Rimantas Jonas Dagys ir narė Rima Baškienė kritiškai įvertino Vyriausybės poziciją, kad ji jau kelis mėnesius nepateikia išvados dėl Konstitucijos 38 straipsnio pataisos.

„Šio įstatymo svarstymas stringa dėl kelių institucijų veiklos: Vyriausybės ir Seimo Konstitucijos komisijos, kuri nusprendė klausymus daryti tik birželio mėnesį“, – sakė Tėvynės sąjungos-Lietuvos krikščionių demokratų (TS-LKD) frakcijos narys R. J. Dagys.

Seimo nario teigimu, „iki šiol nėra įvykęs pirmasis balsavimas dėl Konstitucijos pataisos, nors jis buvo numatytas pavasario sesijoje“. Praėjusią savaitę 22 parlamentarai kreipėsi į Vyriausybę, Seimo Pirmininkę, frakcijų vadovus, kad pataisų svarstymas būtų paspartintas.

Anot parlamentaro, Vyriausybė drąsiai kalba apie šeimos politiką, tačiau savo išvados nėra paskelbusi. R. J. Dagys piktinosi ir Socialinės apsaugos ir darbo ministerijos išvadomis, kuriose teigiama, kad šeima, kuriama vyro ir moters sąjungos pagrindu, neturi teisinės logikos.

Seimo narė Rima Baškienė sakė mananti, kad politikai dėl dabar vykstančių rinkimų nenori išsakyti tikrosios savo nuomonės apie šeimos politiką bijodami, kad ji gali nepatikti rinkėjams.

„Konstitucijos 38 str. pataisa yra orientuota į mūsų tautos išlikimą, į vyro ir moters santuokos pagrindu sukurtos šeimos, nebijančios prisiimti atsakomybę, svarbą, nes santuoka – tai viešas dviejų žmonių įsipareigojimas, tai atsakomybė ne tik už save, bet ir už sutuoktinį, už vaikus“, – kalbėjo Mišrios Seimo narių grupės atstovė R. Baškienė.

Seimas 2013 m. gruodį pradėjo svarstyti siūlymą, kad Konstitucijos 38 straipsnis būtų papildytas nuostatomis, jog „šeima sukuriama sudarius santuoką“ ir „šeima taip pat kyla iš motinystės ir tėvystės“. Konstitucijos pataisą yra pateikę 107 parlamentarai.

*Kontaktams:*

*Seimo TS-LKD frakcijos narys*

*Rimantas Jonas Dagys*

*Mob. 8 698 42 193*

*ridagy@lrs.lt*

*Mišrios Seimo narių grupės narė*

*Rima Baškienė*

*Tel. (8 5) 239 6654*

*Rima.Baskiene@lrs.lt*